BG Официален вестник на Европейския съюз C 351/42

Становище на Европейския икономически и социален комитет относно „Съобщение на Комисията до Съвета, до Европейския парламент и до Европейския икономически и социален комитет – Преодоляване на пречките, свързани с трансграничното данъчно облагане в ЕС при наследяване“

COM(2011) 864 final

2012/C 351/09

Докладчик: г-н FARRUGIA

На 15 декември 2011 г. Комисията реши, в съответствие с член 304 от Договора за функционирането на Европейския съюз (ДФЕС), да се консултира с Европейския икономически и социален комитет относно

„Съобщение на Комисията до Съвета, до Европейския парламент и до Европейския икономически и социален комитет – Преодоляване на пречките, свързани с трансграничното данъчно облагане в ЕС при наследяване“

COM(2011) 864 final.

Специализирана секция „Икономически и паричен съюз, икономическо и социално сближаване“, на която беше възложено да подготви работата на Комитета по този въпрос, прие своето становище на 4 септември 2012 г.

На 483-ата си пленарна сесия, проведена на 18 и 19 септември 2012 г. (заседание от 18 септември 2012 г.), Европейският икономически и социален комитет прие настоящото становище със 135 гласа „за“, 1 глас „против“ и 11 гласа „въздържал се“.

1. Заключения и препоръки

1.1 Гражданите на ЕС, които наследяват активи в друга държава членка, в много случаи са обект на данъчно облагане в две или повече различни държави членки (т.е. двойно или многократно данъчно облагане) и на данъчна дискриминация. Често тези проблеми налагат ненужна тежест върху гражданите и възпрепятстват постигането на целите на стратегията „Европа 2020“. В опит да разреши тези проблеми през 2011 г. Комисията представи съобщение и придружаваща го препоръка.

1.2 ЕИСК подкрепя премахването на двойното/многократното и дискриминационното данъчно облагане и приветства възприетия от Комисията подход, при който се запазва данъчният суверенитет на отделните държави членки, като същевременно се призовава за по-добро взаимодействие между националните данъчни системи.

1.3 Въпреки това според ЕИСК Комисията може да постигне по по-ефективен начин крайните цели на тази инициатива чрез следните действия: — предлагане и прилагане на практически механизми, които в рамките на разумен период биха гарантирали ефективно взаимодействие между националните данъчни системи по отношение на данъците върху наследствата, и същевременно насърчаване на държавите членки да създадат и приведат в действие механизми за облекчаване на двойното/многократното данъчно облагане по по-ефективен и гъвкав начин; — използване на законодателни механизми, за да може ефективно да бъде премахнато двойното/многократното данъчно облагане на гражданите на ЕС при наследяване; — разглеждане не само на въпросите, свързани с трансграничното данъчно облагане, а и на потенциално нарушаващите равновесието последици, произтичащи от разликите в изчисляването на данъчната основа при наследяване в различните национални данъчни системи, като за целта бъдат изготвени общи принципи, които да бъдат приложими в целия ЕС, да се основават на справедливи оценки на нетните активи и да запазват без прекъсване дейността на стопанските единици; — активно насърчаване на по-ефективни, ефикасни и съобразени с нуждите на гражданите данъчни системи, които да водят до възможно най-малко натоварване на данъкоплатците; — проучване на въпросите, които засягат гражданите на ЕС и произтичат от глобалното трансграничното данъчно облагане при наследяване; — проучване на възможността за въвеждане на опростен метод за данъчно облагане при трансгранично наследяване, като данъчно облагане се извършва само веднъж и само по местонахождение на наследените активи.

1.4 Обсерваторията на ЕС за данъчното облагане, чието създаване под егидата на Комисията беше препоръчано в становищата на ЕИСК (1), в които се разглеждаше въпросът за многократното и дискриминационно данъчно облагане, би могла да послужи като инструмент за прилагане на горепосочените препоръки.

2. Съдържание и контекст на предложението

2.1 Гражданите на ЕС, които наследяват имущество в чужбина, в много случаи са обект на данъчно облагане в повече от една държава членка (многократно данъчно облагане). Освен това няколко държави членки облагат чуждестранните наследства с по-голям данък отколкото местните наследства (данъчна дискриминация). В подобни случаи гражданите могат да бъдат натоварени с ненужна тежест при наследяване. По-специално малките предприятия могат да се сблъскат с трудности, свързани с трансфера при смъртта на техните собственици.

2.2 Съществуват правни инструменти в защита на гражданите срещу данъчна дискриминация. Те обаче често пъти не са ефективни поради прекалено високите разходи за гражданите. Не съществуват правни инструменти в защита на гражданите срещу многократното данъчно облагане поради правото на няколко държави членки да облагат с данъци (2).

2.3 Това се случва в контекста на факта, че броят на гражданите на ЕС, които се преместват от една държава членка на ЕС в друга, се е повишил с 3 милиона между 2005 г. и 2010 г., достигайки 12,3 милиона, а трансграничната собственост на недвижими имоти в ЕС се е увеличила с 50 % между 2002 г. и 2010 г (3). Съществува и все по-голяма тенденция към трансгранични портфейлни инвестиции. Въпреки че гражданите могат да бъдат тежко засегнати от многократно или дискриминационно данъчно облагане при наследяване, приходите на държавите членки на ЕС от облагане на наследства представляват по-малко от 0,5 % от общите данъчни приходи, като самите трансгранични случаи представляват много по-малък дял.

2.4 Тази ситуация е сериозно препятствие пред свободата на движение на хора и капитали в рамките на единния пазар, като по този начин възпрепятства постигането на целите на стратегията „Европа 2020“. Тя също така е в пряко противоречие с правата на гражданите на ЕС.

2.5 В опит да бъдат разгледани тези проблеми, съобщението и придружаващата го препоръка, представени от Комисията, имат за цел да постигнат следните резултати: — проблемите при трансграничното облагане с данък върху наследствата могат да бъдат разрешени без да се хармонизират данъчните разпоредби на държавите членки за облагане при наследяване; — решение на проблема с многократното данъчно облагане може да бъде намерено чрез по-ефективно взаимодействие на националните рамки за данъчно облагане, осъществявано посредством система за облекчаване на данъка, платен в други държави, която следва да бъде прилагана от различните държави членки, които биха могли да предявят данъчни права; — когато става дума за недвижими имоти, държавата членка, в която се намира имотът, би била първа по реда на данъчните права, а другите засегнати държави членки би трябвало да предоставят данъчно облекчение; — когато става дума за движимо имущество, свързано с постоянно установяване в дадена държава членка, тази държава членка би била първа по реда на данъчните права, а другите държави членки би трябвало да предоставят данъчно облекчение по отношение на данъчната тежест, наложена в първата държава членка; — държавата на починалия би имала предимство в данъчните права пред държавата на наследника, която следва да предостави данъчен кредит по отношение на данъка, платен в страната на починалия; — чрез правила за разграничаване би могло да се определи с коя държава починалият или наследникът са имали по-близка връзка в случаите, в които той е имал връзка с повече от една държава, въз основа на неговото местоживеене, обичайно пребиваване и националност; — случаите на данъчна дискриминация са разгледани в работен документ на службите на Комисията (4), който има за цел да информира гражданите и държавите членки относно желаните характеристики на едно недискриминационно данъчно облагане при наследяване посредством примери от съдебната практика, като по този начин им позволява да използват по-добре наличните правни инструменти.

3. Общи бележки

3.1 ЕИСК одобрява разглеждането на въпроса за многократното и дискриминационното данъчно облагане с цел да се защитят правата на гражданите и да се насърчи единният пазар. ЕИСК подчертава това в редица свои становища и по-специално препоръчва премахване на многократното и дискриминационното данъчно облагане на гражданите, както и укрепване на процеса на административно опростяване при трансграничните ситуации (5).

3.2 Ето защо ЕИСК приветства съобщението на Комисията относно пречките, свързани с трансграничното данъчно облагане при наследяване, тъй като в него: — се признават проблемите, които засягат в особена степен гражданите и малките предприятия, но имат много ограничено въздействие по отношение на националните фискални резултати; — се предлагат начини, чрез които държавите членки да предоставят данъчно облекчение в случаите на многократно облагане; — се предоставя информация, която би могла да бъде полезна за целите на премахването на данъчната дискриминация.

3.3 Наред с това ЕИСК приветства възприетия в съобщението подход, при който се запазва данъчният суверенитет на отделните държави членки, на които се препоръчва да търсят по-добро взаимодействие между националните данъчни системи, като същевременно премахват данъчната дискриминация в националните рамки за данъчно облагане.

4. Специфични бележки

4.1 Въпреки това според ЕИСК Комисията може да постигне по по-ефективен начин крайните цели на тази инициатива чрез следните действия: — позоваване и прилагане на законодателни механизми, за да може практически да бъде премахнато дискриминационното данъчно облагане при наследяване между граждани на ЕС, без това да се разглежда като нарушение на националния суверенитет в областта на данъчното облагане, а като основен принцип на правото на гражданите на ЕС да притежават активи в друга държава членка; — предлагане и прилагане на практически механизми, които в рамките на разумен период биха гарантирали ефективното взаимодействие между националните данъчни системи: подходът, при който се предоставят само препоръки за прилагане от отделните държави членки, може да бъде счетен за недостатъчно ефективен на практика; признава се, че също така е желателно, както предлага Комисията, отделните държави членки да се насърчават да приведат бързо в действие механизми за облекчаване на двойното данъчно облагане по по-ефективен и гъвкав начин; същевременно Комисията следва да наблюдава развитието през следващите три години с цел да бъде възприета по-силна позиция чрез директива, ако това е необходимо; — в по-дългосрочен план и в по-широка перспектива, простираща се отвъд въпросите на трансграничното данъчно облагане, разширяване на обхвата на нейната интервенция в областта на данъчното облагане при наследяване, като бъдат включени и потенциално нарушаващите равновесието последици, произтичащи от разликите в изчисляването на данъчната основа при наследяване в различните национални данъчни системи, по начин, който да зачита националния данъчен суверенитет, особено по отношение на определянето на данъчните ставки, но и да се подчинява на общи принципи за определяне на данъчните основи във всички държави членки на ЕС, които в една идеална ситуация следва да се основават на справедливи оценки на нетните активи и да запазват без прекъсване дейността на стопанските единици; — проучване на обхвата и последствията от ситуациите на многократно освобождаване от данъчно облагане посредством използването на сложни финансови инструменти, по отношение на което ЕИСК очаква да бъдат предприети допълнителни консултации и инициативи от страна на Комисията; — активно насърчаване на по-ефективни, ефикасни и съобразени с нуждите на гражданите данъчни системи, които да реагират по навременен и подходящ начин, особено в рамките на често пъти дългите и сложни процедури, свързани с въпросите на данъчното облагане при наследяване, и да водят до възможно най-малко натоварване на данъкоплатците; — проучване на това до каква степен гражданите на ЕС са отрицателно засегнати от въпросите, свързани с трансграничното данъчно облагане при наследяване на световно равнище, последиците от тях и евентуалните решения; — проучване на възможността за въвеждане на опростен метод за данъчно облагане при трансгранично наследяване, като данъчно облагане се извършва само веднъж и само по местонахождение на наследените активи.

4.2 Наред с това Комисията би могла да разгледа възможността поемането на тези функции да бъде част от мандата на една Обсерватория на ЕС за данъчното облагане, чието създаване под егидата на Комисията беше предложено в становищата на ЕИСК относно многократното и дискриминационното данъчно облагане (6). Обсерваторията би допринесла за по-ефективното преодоляване на пречките, свързани с данъчното облагане при наследяване, на текуща основа посредством научни изследвания и проучвания и би предоставила платформи за консултации, сътрудничество и съгласуване между различните национални данъчни системи.

Брюксел, 18 септември 2012 г. Председател на Европейския икономически и социален комитет Staffan NILSSON

(1) Включително становището на ЕИСК относно „Обща консолидирана основа за облагане с корпоративен данък“ – http://eur-lex.europa.eu/LexUriServ/LexUriServ.do?uri=OJ:C:2012:024 :SOM:BG:HTMLите пречки при трансграничните дейности за гражданите на ЕС “– http://eur-lex.europa.eu/LexUriServ/LexUriServ.do?uri=OJ:C:2011:318:SOM:BG:HTMLлагане в рамките на единния пазар“ – ОВ … (ECO/304).

(2) Дело „Block“ (C-67/08).

(3) Copenhagen Economics, Study on Inheritance Taxes in EU Member States and Possible Mechanisms to Resolve problems of Double Inheritance Taxation in the EU („Проучване на данъчното облагане при наследяване в държавите членки на ЕС и евентуални механизми за решаване на проблемите, свързани с двойното данъчно облагане при наследяване в ЕС“), август 2010 г.

(4) SEC(2011) 1488.

(5) Вж. бележка под линия № 1.

(6) Вж. бележка под линия № 1.